Jonas Mačiulis (1919)

Jonas Mačiulis (1919 m. liepos 20 d. Kalviuose, Veliuonos valsčius – 1992 m. balandžio 5 d. Vilniuje) – Lietuvos rašytojas, archyvininkas, muziejininkas.

 Biografija 
Baigęs gimnaziją įstojo į Vytauto Didžiojo universitetą studijuoti lietuvių kalbą ir literatūrą. 1951 m. baigė Vilniaus universiteto Istorijos ir filologijos fakultetą. Mokytojavo Garliavos vidurinėje mokykloje. Nuo 1969 m. Centrinio valstybinio literatūros ir meno archyvo direktorės pavaduotojas. 1973–1983 m. Vilniaus rašytojų memorialinio muziejaus direktorius.

 Kūryba 
Parašė dokumentinių apybraižų (rinkiniai „Augo diemedis“ apie Petro Cvirkos vaikystę, „Iš dienų tėkmės“ apie Kristijoną Donelaitį, Petro Cvirkos motiną, Ievą Simonaitytę ir Antaną Jušką).

Romane „Troškulys“ (1977 m., 2 leid. 1995 m.) kronikinio pasakojimo stiliumi vaizduojamas baudžiavos laikų kaimas, vyrauja socialinė buitinė tematika. Romane „Bėga upės krantai“ aprašomas sielininkų gyvenimas po baudžiavos panaikinimo; būdingas sodrus praeities koloritas, lakus pasakojimo stilius, romantinė nuotaika.

Epochinis romanas " Laiškai Eugenijai (1944-1956)"  (2015m.) tai svarbus egodokumentikos bei epistolinės literatūros šaltinis.  Jame sudėti rašytojo laiškai ištremtai į Sibirą mylimajai. Tai epochos dokumentas, tremties liudijimas, egodokumentika, kurioje atsispindi ne tik skaudžiai išgyventa asmeninė drama, bet ir to meto visuomenės įvairių grupių socialiniai ryšiai, kasdieninis gyvenimas, perteiktas per dažnai tam tikrų aplinkybių (šiuo atveju - sovietinės tikrovės) apribotą "savęs liudijimą".  Vida Girininkienė. Jonas Mačiulis. Laiškai Eugenijai (1944-1956), Įvadas, psl. 7. 

 Bibliografija 
 Augo diemedis / iliustr. Birutė Demkutė. – Vilnius: Valstybinė grožinės literatūros leidykla, 1961. – 110 p.: iliustr.
 Iš dienų tėkmės. – Vilnius: Valstybinė politinės ir mokslinės literatūros leidykla, 1963. – 49 p.
 Augo diemedis: apsakymai apie Petro Cvirkos vaikystę / iliustr. Birutė Cvirkienė. – 2-asis leidimas. – Vilnius: Vaga, 1976. – 221 p.: iliustr.
 Troškulys: romanas. – Vilnius: Vaga, 1977. – 370 p.
 Bėga upės krantai: romanas. – Vilnius: Vaga, 1982. – 214 p.
 Troškulys: romanas. – Vilnius: Lietuvos rašytojų sąjungos leidykla, 1995. – 228 p. – ISBN 9986-413-56-7
 Laiškai Eugenijai (1944-1956): epochinis romanas: – Vilnius: Lietuvos rašytojų sąjungos leidykla, 2015. – 504 p. – ISBN 978-9986-39-868-4

 Šaltiniai 

Kategorija:Lietuvos rašytojai
Kategorija:Lietuvos žurnalistai
Kategorija:Lietuvos muziejų direktoriai